<classify> Yanga itashuka dimbani leo usiku majira ya saa 2:15 na kocha Pluijm amesema atahakikisha kwamba wanaibuka na ushindi.Akizungumza na waandishi wa habari juzi baada ya mchezo wake wa mwisho wa makundi, Hans van der Pluijm amesema anajua kuwa timu wanayocheza nayo ni ngumu lakini atahakikisha wanashinda.JKU ni moja ya timu ngumu na hii ndio changamoto kubwa ya mashindano iliyopo mbele yetu, amesema.Aidha akizungumzia mchezo wake wa juzi dhidi ya Shaba, alisema kuwa wachezaji wake walijitahidi kucheza vizuri, lakini walipoteza nafasi nyingi za wazi zilizowafanya washindwe kufunga mabao mengi.Yanga katika mchezo huo ilionekana kubanwa na vijana hao wa Shaba na kufanikiwa kushinda bao 1-0 ambalo lilifungwa na Andrew Countinho dakika nne kabla ya mchezo huo kumalizika.Hata hivyo, kituko kikubwa kilijitokeza uwanjani hapo baada ya mmoja wa shabiki wa Yanga kwenda katika goli la Shaba na kuchimbua kitu wakidai kuwa kilifukiwa kwa ushirikina.Kitu hicho ambacho walikitoa Yanga na kukifikisha kwa viongozi wa Shaba kilikuwa na glove za akiba za mlindamlango, ambapo wengi wao walidai ni ushirikina baada ya Yanga kukosa kufunga magoli mengi ya wazi huku washambuliaji wake wakibaki wao na golikipa pekee.Timu ya Yanga imefanikiwa kutinga hatua ya robo fainali kwa kuongoza kundi lake la A kwa pointi tisa baada ya kushinda katika mechi zake zote za kundi hilo.  <topic>: MICHEZO 